‘Absurde’ wendrie steel SA speler se glorieDit was eintlik absurd, dié wendrie wat ŉ Suid-Afrikaner se glorie in die jongste ronde van die Roemeense Superliga gesteel het. Dit het gelyk of Hendrik Mulder die wedstryd vir Dinamo Bucuresti beklink het, toe hy kort voor die einde van die kragmeting teen Constanta sy span met ŉ skepdoel met 13-12 laat voorloop het. Die vreugde was egter van korte duur, want Constanta kon in die doodsnikke ŉ maklike strafskop pale toe mik. Dis toe sommer so ŉ woer-woer skop, wat die linkerkantste regoppaal laer as die dwarslat tref, en Dinamo kon ŉ sug van verligting slaak. Fout! Hulle was nog besig om te sug, toe raap ŉ Constanta-speler die terugspringende bal op en druk die wendrie onder die pale. ŉ Oorstelpte Constanta – die sege van 17-13 was sy eerste in die liga – het nie eens met die doelskop moeite gedoen nie. ♦ In nog ŉ wedstryd in die reeks het Jarrid Els ŉ drie vir CSM Bucuresti in sy oorwinning van 19-16 oor die verdedigende kampioen, Timoşoara Saracens, gedruk. Els, wat Duitsland al in 18 toetse verteenwoordig het, het Curriebekerrugby vir Grens gespeel.